《连拔白髭数茎览镜有作》
明代·凌义渠

积尘而有身，身为尘所隔。相驱故相苦，茫茫日煎迫。

随身小照子，出入巾笥侧。听汝告其诚，为我通颜色。

有泉竭自中，津津不知歇。有盌触手碎，英英护其缺。

全力敌光阴，输此寸茎白。黑白变化间，白多岂胜摘。

一叶落知秋，风林坐萧摵。气候命之然，不霜焉可得。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。